Likumprojekts

**Grozījumi likumā "Par reglamentētajām profesijām un profesionālās kvalifikācijas atzīšanu"**

Izdarīt likumā "Par reglamentētajām profesijām un profesionālās kvalifikācijas atzīšanu" (Latvijas Republikas Saeimas un Ministru Kabineta Ziņotājs, 2001, 15. nr.; 2003, 23. nr.; 2004, 13. nr.; 2006, 1., 24. nr.; 2008, 3., 16. nr.; Latvijas Vēstnesis, 2010, 19., 99. nr.; 2011, 24., 62., 65., 103. nr.; 2013, 250. nr.; 2015, 235. nr.; 2016, 42. nr.; 2017, 47., 75. nr.; 2018, 132. nr.; 2019, 86. nr.) šādus grozījumus:

1. Papildināt 2. pantu ar 2.1 daļu šādā redakcijā:

"(21) Likums nosaka prasību veikt to normatīvo aktu samērīguma novērtēšanu, ar kuriem reglamentē jaunu profesiju vai veic grozījumus normatīvajos aktos, kas nosaka prasības patstāvīgas profesionālās darbības uzsākšanai vai veikšanai reglamentētajās profesijās."

2. Papildināt likumu ar 2.1 un 2.2 pantu šādā redakcijā:

"**2.1 pants. Profesionālās darbības reglamentācija**

(1) Piekļuvi profesionālajai darbībai vai profesionālās darbības veikšanas nosacījumus reglamentētajās profesijās, tostarp īslaicīgu pakalpojumu sniegšanu, var ierobežot, lai nodrošinātu šādu sabiedrības interešu aizsardzību:

1) sabiedriskā kārtība;

2) valsts drošība;

3) sabiedrības veselība;

4) sociālā nodrošinājuma sistēmas finansiālais līdzsvars;

5) patērētāju, pakalpojumu saņēmēju un darba ņēmēju aizsardzība;

6) atbilstīga tiesvedība;

7) tirgus darījumu taisnīgums;

8) krāpšanas apkarošana, nodokļu nemaksāšanas un izvairīšanās no nodokļu maksāšanas novēršana un fiskālās uzraudzības efektivitātes aizsargāšana;

9) transporta drošība;

10) dabas un pilsētvides aizsardzība;

11) dzīvnieku veselība;

12) intelektuālā īpašuma aizsardzība;

13) kultūras mantojuma aizsardzība;

14) sociālā drošība;

15) kultūras politika.

(2) Piekļuvi profesionālajai darbībai vai profesionālās darbības veikšanas nosacījumus, tostarp īslaicīgu pakalpojumu sniegšanu reglamentētajās profesijās, nevar ierobežot tikai ekonomisku vai administratīvu ieguvumu dēļ.

**2.2 pants. Profesionālās darbības reglamentācijas prasību samērīguma novērtēšana**

(1) Pirms tiek izstrādāti normatīvie akti, ar kuriem nosaka jaunas reglamentētās profesijas vai veic grozījumus normatīvajos aktos, kas nosaka prasības patstāvīgas profesionālās darbības uzsākšanai vai veikšanai reglamentētajās profesijās, kā arī prasības īslaicīgu profesionālo pakalpojumu sniedzējiem Latvijas Republikā reglamentētajās profesijās, veic šo normatīvo aktu būtības, satura un ietekmes samērīguma novērtēšanu ar profesionālās darbības reglamentācijas prasībām (turpmāk – samērīguma novērtēšana).

(2) Šā panta pirmajā daļā minēto samērīgumu novērtē ne retāk kā reizi piecos gados, ņemot vērā laikposmā kopš iepriekšējās samērīguma novērtēšanas notikušās pārmaiņas, kas noteica prasības darba uzsākšanai vai veikšanai reglamentētajās profesijās, kā arī prasības īslaicīgu profesionālo pakalpojumu sniedzējiem Latvijas Republikā reglamentētajās profesijās.

(3) Samērīgumu novērtē un samērīguma novērtējumu publisko tā ministrija, kura saskaņā ar tās nolikumu ir vadošā valsts pārvaldes iestāde reglamentētajai profesijai atbilstošajā politikas jomā. Samērīgumu novērtē un samērīguma novērtējumu publisko saskaņā ar normatīvajiem aktiem par samērīguma novērtēšanu un samērīguma novērtējuma publiskošanas kārtību, kā arī samērīguma novērtēšanā un samērīguma novērtējuma publiskošanā iesaistītajām institūcijām un to pienākumiem.

(4) Atzinumu par samērīguma novērtējuma objektivitāti pirms tā publiskošanas sniedz Ministru kabineta noteikta, no samērīguma novērtējuma izstrādātāja neatkarīga institūcija. Par atzinuma sniegšanu atbildīgā institūcija atzinuma izstrādi Valsts pārvaldes iekārtas likumā noteiktajā kārtībā var deleģēt privātpersonai vai publiskai personai, kas ir neatkarīga no samērīguma novērtējuma izstrādātāja.

(5) Samērīguma novērtēšanu neveic profesionālās darbības reglamentācijas prasībām, ko nosaka Latvijas Republikai saistošie starptautiskie līgumi un Eiropas Savienības tieši piemērojamie tiesību akti."

3. Papildināt 7. panta otro daļu ar 3. punktu šādā redakcijā:

"3) būveksperts."

4. Papildināt 8.1pantu ar 3. punktu šādā redakcijā:

"3) būveksperta profesijā – šā likuma 8. panta otrajai daļai vai 8.1panta 2. punktam atbilstošs augstākās izglītības diploms."

5. Papildināt 36. pantu ar 15. un 16. punktu šādā redakcijā:

"15) nosaka samērīguma novērtēšanas un samērīguma novērtējuma publiskošanas kārtību;

16) nosaka samērīguma novērtēšanā un samērīguma novērtējuma publiskošanā iesaistītās institūcijas un to pienākumus."

6. Papildināt pārejas noteikumus ar 8. punktu šādā redakcijā:

"8. Ministru kabinets līdz 2020. gada 30. novembrim izdod šā likuma 36. panta 15. un 16. punktā minētos noteikumus."

7. Papildināt informatīvo atsauci uz Eiropas Savienības direktīvām ar 34. punktu šādā redakcijā:

"34) Eiropas Parlamenta un Padomes 2018. gada 28. jūnija direktīvas 2018/958 par samērīguma novērtēšanu pirms jaunas profesiju reglamentācijas pieņemšanas."

Izglītības un zinātnes ministre

I. Šuplinska